Zondo is SA se nuwe hoofregterRaymond Zondo. (Foto: Nhlanhla Phillips/ANA) Raymond Zondo, adjunkhoofregter en voorsitter van die kommissie van ondersoek na staatskaping, is Suid-Afrika se nuwe hoofregter. Die presidensie het dié aankondiging Donderdagmiddag in ’n verklaring gemaak. Luidens die verklaring sal pres. Cyril Ramaphosa vir Mandisa Maya, regter-president van die appèlhof, vir die pos as adjunkhoofregter benoem. Zondo sal dié leisels op 1 April moet oorgee wanneer sy aanstelling as hoofregter in werking tree. Pres. Cyril Ramaphosa het eindelik op Zondo besluit ná oorlegpleging met die Regterlike Dienskommissie (RDK) en die betrokke leiers van partye in die Nasionale Vergadering oor die vier moontlike kandidate wat vir oorweging van die pos as hoofregter voorgelê is. Mandisa Maya (Foto: RSAJudiciary/Twitter) Die president se kandidate was Zondo, Maya, Mbuyiseli Madlanga, regter van die Konstitusionele Hof, en Dunston Mlambo, regter-president van Gauteng. “Die inklusiewe proses om die volgende hoofregter te kies, het nie net die waarde getoon wat Suid-Afrikaners aan die regbank heg nie, maar ook die diepte van ervaring en vermoë binne die senior geledere van die regbank,” sê Ramaphosa. “Die posisie van hoofregter gaan gepaard met ’n groot verantwoordelikheid in ons demokrasie. Die hoofregter is as die hoof van die regbank ’n bewaker van ons Grondwet en die wette wat deur die vryverkose verteenwoordigers van die mense aanvaar is. “Ek het alle vertroue dat regter Zondo met onderskeiding in hierdie posisie sal dien,” sê die president. Mogoeng Mogoeng het tien jaar lank die land as hoofregter gedien voordat hy in Oktober die tuig neergelê het.